《奉和李大夫同吕评事太行苦热行兼寄院中诸公仍呈王员外》
唐代·刘长卿

迢递太行路，自古称险恶。千骑俨欲前，群峰望如削。

火云从中出，仰视飞鸟落。汗马卧高原，危旌倚长薄。

清风竟不至，赤日方煎铄。石枯山木燋，鳞穷水泉涸。

九重今旰食，万里传明略。诸将候轩车，元凶愁鼎镬。

何劳短兵接，自有长缨缚。通越事岂难，渡泸功未博。

朝辞羊肠阪，夕望贝丘郭。漳水斜绕营，常山遥入幕。

永怀姑苏下，遥寄建安作。白雪和难成，沧波意空托。

陈琳书记好，王粲从军乐。早晚归汉廷，随公上麟阁。

作者简介：刘长(zhǎng)卿(709—789)，字文房，汉族，宣城（今属安徽）人，唐代诗人。后迁居洛阳，河间（今属河北）为其郡望。唐玄宗天宝年间进士。肃宗至德中官监察御史，苏州长洲县尉，代宗大历中任转运使判官，知淮西、鄂岳转运留后，又被诬再贬睦州司马。因刚而犯上，两度迁谪。德宗建中年间，官终随州刺史，世称刘随州。